இனிய துாதுவர்கள் : முதன்முதலாய் சேலை கட்டிப் பழகிய குழந்தை அம்மா போல் அதட்டிப் பேசும் விந்தையை நாம் நம் வீட்டுக்குள் கண்டிருக்கிறோமே! பள்ளியில் மாறுவேடப் போட்டியில் தான் வேடமிட்ட பாத்திரத்தின் வசனத்தைக் வேடம் கலைத்த பின்னும் பார்ப்பவரிடமெல்லாம் சொல்லிக் காட்டுமே போலி நடிப்பறியா அந்த நற்குழந்தை! எல்லா இடங்களிலும் தான் இருக்கமுடியாது என்பதற்காக இறைவனால் அனுப்பப்பட்ட குட்டி நம்பிக்கைகள் நம் குழந்தைகள். குழந்தைகள் எல்லாவற்றையும் ஆழமான பார்வையால் படிக்கிறது. தன் கையைப்பிடித்து அழைத்துச் செல்வோரை முழுமையாய் நம்புகிறது. கோபப்படும்போதுகூடக் குழந்தைகள் அழகாயிருக்கின்றன. ஆனால் அவர்களை நாம் எப்படி நடத்துகிறோம்?நாம் குழந்தைகளின் அழகான உலகைப் புரிந்துகொள்ள மறுக்கிறோம். அவர்களுக்கும் குட்டிகுட்டி ஆசைகள் உண்டு என்று நினைக்க மறுக்கிறோம். எப்போதும் அவர்களைப் பதற்றத்தில் வைத்திருப்பதே படிப்பு என்று நாம் தவறாகப் புரிந்திருக்கிறோம். குறும்பாலானது அவர்களின் குட்டி உலகம்.